謝木韞之舍人分送講筵賜茶
作者：楊萬里
朝代：宋

paragraphs: 吳綾縫囊染菊水，蠻砂塗印題進字。
淳熙錫貢新水芽，天珍誤落黄茅地。
故人鸞渚紫微郎，金華講徹花草香。
宣賜龍焙第一綱，殿上走趨明月璫。
御前啜罷三危露，滿袖香煙懷璧去。
歸來拈出兩蜿蜒，雷電晦冥驚破柱。
北苑龍芽內樣新，銅圍銀範鑄瓊塵。
九天寶月霏五雲，玉龍雙舞黄金鱗。
老夫平生愛煮茗，十年燒穿折脚鼎。
下山汲井得甘冷，上山摘芽得苦硬。
何曾夢到龍遊窠，何曾夢喫龍芽茶。
故人分送玉川子，春風來自玉皇家。
鍛圭椎璧調冰水，烹龍庖鳳搜肝髓。
石花紫笋可衙官，赤印白泥牛走爾。
故人氣味茶樣清，故人風骨茶樣明。
開緘不但似見面，叩之咳唾金石聲。
麴生勸人墮巾幘，睡魔遣我拋書冊。
老夫七椀病未能，一啜猶堪坐秋夕。